Document ID: 32007D0129

KOMISIJAS LĒMUMS
(2007. gada 16. februāris),
ar ko nosaka metilbromīda daudzumu, kuru no 2006. gada 1. jūnija līdz 31. decembrim Grieķijā atļauts izmantot kritiskām vajadzībām saskaņā ar Eiropas Parlamenta un Padomes Regulu (EK) Nr. 2037/2000 par vielām, kas noārda ozona slāni
(izziņots ar dokumenta numuru K(2007) 448)
(Autentisks ir vienīgi teksts grieķu valodā)
(2007/129/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 29. jūnija Regulu (EK) Nr. 2037/2000 par vielām, kas noārda ozona slāni (1), un jo īpaši tās 3. panta 2. punkta ii) apakšpunktu,
tā kā:
(1)
Regulas (EK) Nr. 2037/2000 3. panta 2. punkta i) apakšpunkta d) daļā un 4. panta 2. punkta i) apakšpunkta d) daļā noteikts aizliegums pēc 2004. gada 31. decembra ražot, importēt un laist tirgū metilbromīdu jebkādiem izmantošanas veidiem, izņemot, cita starpā (2), tā izmantošanu kritiskām vajadzībām saskaņā ar minētās regulas 3. panta 2. punkta ii) apakšpunktu un Monreālas Protokola pušu Lēmumā IX/6 noteiktajiem kritērijiem, kā arī citiem būtiskiem kritērijiem, par ko Protokola puses ir vienojušās. Izņēmumi izmantošanai kritiskām vajadzībām ir uzskatāmi par ierobežotām atkāpēm, lai piešķirtu īsu laika posmu alternatīvu pieņemšanai.
(2)
Lēmumā IX/6 noteikts, ka metilbromīdu var uzskatīt par “kritiski svarīgu” tikai tad, ja tā pieprasītājs skaidri parāda, ka metilbromīda resursu trūkums noteiktam izmantošanas veidam radītu nopietnus traucējumus tirgū un ka tā lietotājam nav tehnisku un ekonomisku alternatīvu vai aizvietotāju, kas būtu pieņemami no vides un veselības viedokļa un piemēroti attiecīgajām augkopības kultūrām un apstākļiem. Turklāt metilbromīda ražošana un, ja nepieciešams, izmantošana kritiskām vajadzībām ir pieļaujama tikai tādā gadījumā, ja ir veikti visi tehniski un ekonomiski iespējamie pasākumi, lai mazinātu tā izmantošanu kritiskām vajadzībām un ar to saistīto metilbromīda emisiju. Pieprasītājam arī jāpierāda, ka tiek veikti attiecīgi pasākumi, lai novērtētu un ieviestu tirgū alternatīvas un aizvietotājus metilbromīdam, kā arī nodrošinātu tiem valsts pārvaldes institūciju apstiprinājumu, un ka eksistē pētniecības programmas alternatīvu izstrādāšanai un ieviešanai.
(3)
Komisija 2006. gada 18. janvārī saņēma Grieķijas pieprasījumu par metilbromīda izmantošanu kritiskām vajadzībām kopumā par 113 081 kg laikā no 2006. gada 1. janvāra līdz 31. decembrim.
(4)
Komisija piemēroja Lēmumā IX/6 un Regulas (EK) Nr. 2037/2000 3. panta 2. punkta ii) apakšpunktā ietvertos kritērijus, lai noteiktu metilbromīda daudzumu, par kura izmantošanu kritiskām vajadzībām Grieķijā var piešķirt atļaujas 2006. gadā. Komisija konstatēja, ka zināmos apstākļos ir pieejamas atbilstīgas alternatīvas un ka 2006. gadā var izmantot 46 771 kg metilbromīda, lai apmierinātu pieprasījumu kritiskām vajadzībām Grieķijā. Kategorijas izmantošanai kritiskām vajadzībām ir līdzīgas tām, kas noteiktas Grieķijai Monreālas Protokola pušu septiņpadsmitā sanāksmē pieņemtā Lēmuma XVII/9 A tabulā (3).
(5)
Minētās regulas 3. panta 2. punkta ii) apakšpunktā paredzēts, ka Komisijai jānosaka, kuriem lietotājiem var piešķirt atbrīvojumu attiecībā uz izmantošanu kritiskām vajadzībām. Tā kā minētās regulas 17. panta 2. punktā paredzēts, ka dalībvalstīm jānosaka kvalifikācijas prasību minimums metilbromīda izmantošanā iesaistītajiem darbiniekiem, un tā kā fumigācija ir vienīgais metilbromīda izmantošanas veids, Komisija ir noteikusi, ka metilbromīda fumigatori ir vienīgie lietotāji, ko dalībvalsts ierosinājusi un Komisija apstiprinājusi metilbromīda izmantošanai kritiskām vajadzībām. Fumigatori ir pietiekami kvalificēti, lai droši lietotu metilbromīdu; turpretī, piemēram, lauksaimnieki vai dzirnavu īpašnieki parasti nav apmācīti metilbromīda lietošanā, bet viņiem pieder īpašumi, kur tas tiek lietots. Turklāt dalībvalstis ir ieviesušas kārtību, kā to teritorijā noteikt fumigatorus, kuriem atļauta metilbromīda izmantošana kritiskām vajadzībām.
(6)
Minētās regulas 4. panta 2. punkta ii) apakšpunktā noteikts, ka pēc 2005. gada 31. decembra ir aizliegta metilbromīda laišana tirgū un izmantošana saskaņā ar 4. panta 4. punktu, ko veic uzņēmumi, kas nav ražotāji vai importētāji. Minētās regulas 4. panta 4. punktā noteikts, ka 4. panta 2. punktu nepiemēro ierobežojamo vielu laišanai tirgū un izmantošanai, ja minētās vielas izmanto, lai apmierinātu to lietotāju licencētus pieprasījumus kritiskām vajadzībām, kas noteikti 3. panta 2. punktā.
Tādēļ līdztekus ražotājiem un importētājiem pēc 2005. gada 31. decembra arī fumigatoriem, kurus Komisija reģistrēs 2006. gadā, būs atļauts laist tirgū metilbromīdu un izmantot to kritiskām vajadzībām. Fumigatori parasti uztic importētājam gan metilbromīda ievešanu, gan piegādi.
(7)
Fumigatoriem, kurus Komisija 2005. gadā reģistrējusi metilbromīda izmantošanai kritiskām vajadzībām, 2006. gadā atļaus izmantot atlikušo metilbromīdu, kas nav izmantots 2005. gadā (še turpmāk - “krājumi”). Eiropas Komisija ir ieviesusi licencēšanas procedūras, lai atskaitītu šādus metilbromīda krājumus, pirms ir ievests vai saražots papildu daudzums metilbromīda, lai apmierinātu licencētus pieprasījumus izmantošanai kritiskām vajadzībām 2006. gadā. Lēmumā IX/6 noteikts, ka metilbromīda ražošana un patēriņš kritiskām vajadzībām ir pieļaujams vienīgi tad, ja minēto vielu nevar iegūt no esošajiem uzkrātā vai otrreizēji pārstrādātā metilbromīda krājumiem. Minētās regulas 3. panta 2. punkta ii) apakšpunktā noteikts, ka metilbromīda ražošana un imports ir atļauts vienīgi tad, ja nevienai no pusēm nav pieejams otrreizēji pārstrādāts vai reģenerēts metilbromīds. Atbilstīgi Lēmuma IX/6 3. panta 2. punkta ii) apakšpunktam un informācijai, ko Grieķija sniegusi Komisijai, Grieķijā metilbromīda krājumi nav pieejami kritiskām vajadzībām.
(8)
Komisijas Lēmumā 2006/350/EK (4) Komisija apstiprināja 1 607 587 kg lielu metilbromīda daudzumu izmantošanai kritiskām vajadzībām astoņās dalībvalstīs laikā no 2006. gada 1. janvāra līdz 31. decembrim, pamatojoties uz 2005. gada jūlijā saņemtajiem pieteikumiem no minētajām dalībvalstīm. Grieķijai apstiprinātais metilbromīda daudzums šajā lēmumā noteikts, ņemot vērā daudzumu, kas vajadzīgs, lai apmierinātu pieprasījumu kritiskām vajadzībām laikā no 2006. gada 1. jūnija līdz 31. decembrim.
(9)
Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 2037/2000 18. pantu,
IR PIEŅĒMUSI ŠO LĒMUMU.
1. pants
Grieķijas Republikai no 2006. gada 1. jūnija līdz 31. decembrim atļauj kritiskām vajadzībām izmantot pavisam 46 771 kg metilbromīda atbilstīgi konkrētajiem daudzumiem un izmantošanas kategorijām, kas norādītas 1. pielikumā.
2. pants
Grieķijas deklarētos, izmantošanai kritiskām vajadzībām pieejamos krājumus pēc 2006. gada 1. jūnija atskaita no tā apjoma, ko var importēt vai saražot minētajā dalībvalstī, lai apmierinātu pieprasījumu pēc izmantošanas kritiskām vajadzībām.
3. pants
Šo lēmumu piemēro no 2006. gada 1. jūnija, un tā darbība beidzas 2006. gada 31. decembrī.
4. pants
Šis lēmums ir adresēts Grieķijas Republikai.
Briselē, 2007. gada 16. februārī

Labels: 1
20
7
3
18